Zuma se seun moontlik vir strafbare manslag ondersoekDuduzane Zuma Foto: africa.widmi.com Die polisie in Gauteng wil nie kommentaar lewer oor besonderhede van ŉ ongeluk in Sandton waarby president Jacob Zuma se seun glo betrokke was nie, berig EWN. Die Ilanga-koerant in KwaZulu-Natal berig Duduzane Zuma was verlede naweek betrokke in ŉ ongeluk waartydens een persoon gesterf en twee beseer is. EWN berig dat die Johannesburgse metropolisie en polisie in Gauteng die ongeluk verlede Saterdag omstreeks 23:00 in Graystonrylaan in Sandton bevestig het. ŉ Porsche en ŉ taxi was glo betrokke in die ongeluk, maar volgens EWN wil die polisie nie verdere besonderhede verskaf oor die persoon wat in die ongeluk betrokke was nie. Volgens die Ilanga-koerant word Zuma se seun vir strafbare manslag ondersoek, maar die owerhede wil dit nie bevestig nie. Die saak word nog ondersoek. Niemand anders is nog in verband met die ongeluk in hegtenis geneem nie. Bron: EWN